Broj: 711-I-1695-M-134/23-02-19

Zagreb, 04. kolovoza 2023.

**ALFRED FRANKOVIĆ**

**ravnatelj Županijske lučke uprave Krk**

**Predmet: mišljenje na zahtjev obveznika Alfreda Frankovića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je, dana 25. srpnja 2023. godine pod brojem 711-U-5580-M-134/23-01-28, zaprimilo zahtjev za mišljenje koji je podnio obveznik Alfred Franković, ravnatelj Županijske lučke uprave Krk.

U podnesenom zahtjevu obveznik postavlja upit može li koristiti policu dobrovoljnog zdravstvenog osiguranja koju plaća lučka uprava.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 18. sjednici održanoj 04. kolovoza 2023. godine, obvezniku daje mišljenje, kako slijedi.

Člankom 8. stavcima 3. i 4. Zakona o sprječavanju sukoba interesa („Narodne novine, broj 143/21, dalje u tekstu: ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Nastavno na postavljeni upit, Povjerenstvo ističe kako je odredbom članka 7. d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 2. Zakona o dobrovoljnom zdravstvenom osiguranju („Narodne novine“, broj 85/06., 150/08., 71/10., 53/20., 120/21. i 23/23) propisano je da je dobrovoljno zdravstveno osiguranje dopunsko, dodatno i privatno zdravstveno osiguranje.

Visoki upravni sud Republike Hrvatske u presudi poslovni broj: Usž-4335/19-3 od 14. listopada 2021. godine, tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitci dodatnih naknada za poslove obnašanja javnih dužnosti.

Dana 31. siječnja 2022. godine Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a te da se obrazloženje iz navedene presude primjenjuje u cijelosti na obveznike iz članka 3. ZSSI-a.

Povjerenstvo nadalje ističe kako je dana 12. travnja 2022. godine donijelo i Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti.

U odnosu na usluge dopunskog i dodatnog zdravstvenog osiguranja Povjerenstvo naglašava kako se plaćanje navedenih premija od strane tijela u kojem obveznik obnaša javnu dužnost smatra dodatnom naknadom za poslove obnašanja dužnosti te bi stoga primanje takvih uplata bilo protivno odredbi članka 7. točke d) ZSSI-a.

Jedinu iznimku od navedenog predstavlja korištenje usluga dopunskog i dodatnog zdravstvenog osiguranja za osobe koje su postali obveznici tek stupanjem na snagu novog ZSSI-a i to samo do isteka ugovorenog razdoblja za one police osiguranja koje su u cijelosti plaćene temeljem ugovora o dopunskom zdravstvenom osiguranju sklopljenom prije stupanja na snagu ZSSI-a, a kako je to također istaknuto u citiranoj Dopuni smjernice.

Stoga u konkretnom slučaju obveznik Alfred Franković nema pravo na plaćanje police dobrovoljnog zdravstvenog osiguranja koje plaća lučka uprava te bi obveznik primitkom navedenog bio u povredi članka 7. točke d) ZSSI-a. Napominje se da bi obveznik iznimno imao pravo koristiti plaćene premije dobrovoljnog zdravstvenog osiguranja od strane Županijske lučke uprave Krk samo do isteka ugovorenog razdoblja pod uvjetom da su police osiguranja u cijelosti plaćene prije 25. prosinca 2021.godine, odnosno prije stupanja na snagu novog ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Alfredu Frankoviću, elektroničkom dostavom
2. Objava na internetskoj stranici Povjerenstva
3. Pismohrana